तिब्बत एशिया महादीप में एगो क्षेत्र बा। वर्तमान में ई चीन देस के खुदमुखतार इलाका (ऑटोनॉमस रीज़न) के रूप में बा। ई चीन के पच्छिमी-दक्खिनी हिस्सा में बा आ भारत, नेपाल आ भूटान देसन के उत्तरी सीमा एही के साथ बने ले। 24 लाख वर्ग किलोमीटर के क्षेत्र बिस्तार वाला ई इलाका चीन के कुल रकबा के लगभग चउथाई हिस्सा हवे। तिब्बत के अधिकतर इलाका पठारी आ पहाड़ी बाटे। तिब्बत के पठार के एकरे ऊँचाई के कारन संसार के छत कहल जाला। एकर औसत ऊंचाई 4900 मीटर बाटे आ संसार के सभसे ऊँच परबत चोटी, हिमालय के माउंट एवरेस्ट, तिब्बत आ नेपाल के बीच बा।